[pic] | ЕВРОПЕЙСКА КОМИСИЯ |

Брюксел, 15.6.2010

COM(2010)280 окончателен

2010/0168 (NLE)

Предложение за

РЕШЕНИЕ НА СЪВЕТА

за задължителното прилагане на Правило № 100 на Икономическата комисия за Европа на Организацията на обединените нации по отношение на одобрението на моторните превозни средства във връзка с електробезопасността

ОБЯСНИТЕЛЕН МЕМОРАНДУМ

Предложение за Решение на Съвета за задължителното прилагане на Правило № 100 на Икономическата комисия за Европа на Организацията на обединените нации по отношение на одобрението на моторните превозни средства във връзка с електробезопасността

1. Контекст на предложението

Предвид значението, което има намаляването на въглеродните емисии от автомобилния транспорт, и като се вземат предвид цената и сигурността на петролните доставки, електрическите автомобили (хибридните и изцяло електрическите) могат да бъдат наистина реална алтернатива на традиционните двигатели с вътрешно горене, използващи изкопаеми горива. Приемането на решението би представлявало важна крачка към осигуряване на високо ниво на обществена безопасност и на добро функциониране на вътрешния пазар на електрически превозни средства, чийто брой на пазара все повече се увеличава. Съгласно новата рамкова директива (Директива 2007/46/ЕО) законодателната рамка за одобрението на типа на моторните превозни средства беше разширена, за да обхване всички пътни превозни средства. Поради това тя включва също така превозните средства с алтернативно силово предаване, като например изцяло електрическите автомобили и хибридните автомобили. С предложението се цели да се гарантира, че всички електрически превозни средства, които се продават на пазара в Европа, са конструирани съгласно общ стандарт за безопасността и по този начин се предпазват потребителите на превозните средства от допир до частите под високо напрежение на превозното средство. В Правило № 100 на Икономическата комисия за Европа на Организацията на обединените нации (наричана по-нататък „ИКЕ на ООН“) са установени изискванията по отношение на безопасността с оглед на одобрението на превозните средства с електрическо силово предаване (изцяло електрическите превозни средства и хибридните превозни средства). Задължителното прилагане на Правило № 100 на ИКЕ на ООН би осигурило опростяване на процедурата по одобрението чрез уеднаквени изисквания за електробезопасността. Налице е широка подкрепа за предложението, тъй като уеднаквените изисквания за изпитванията ще опростят одобрението на електрическите превозни средства. В действителност то ще замени различните практики по одобрението на някои държави-членки и по този начин ще доведе до значително спестяване на средства за производителите. |

2. Консултация със заинтересованите страни и оценка на въздействието |

Не е приложимо. |

3. Правни елементи на предложението Задължителното прилагане на Правило № 100 на ИКЕ на ООН би осигурило опростяване на процедурата по одобрението чрез уеднаквени изисквания за електробезопасността. С уеднаквените изисквания за изпитванията ще се опрости одобрението на електрическите превозни средства, като те ще заменят различните практики по одобрението на някои държави-членки и по този начин ще доведат до значително спестяване на средства за производителите. Правното основание на предложението е член 34, параграф 2 от Директива 2007/46/ЕО на Европейския парламент и на Съвета от 5 септември 2007 г. за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства. Целите на предложението не могат да бъдат постигнати в достатъчна степен от държавите-членки. Действието на равнището на ЕС ще спомогне за по-доброто изпълнение на целите на предложението, тъй като с него ще се избегне раздробяването на вътрешния пазар, което в противен случай би се наблюдавало, и ще подобри безопасността и екологичните характеристики на превозните средства. Поради това предложението е в съответствие с принципа на субсидиарност. Предложението е в съответствие с принципа на пропорционалност, тъй като не надхвърля необходимото за осигуряване на доброто функциониране на вътрешния пазар, като същевременно се гарантира високо ниво на обществена безопасност и опазване на околната среда. 4. Отражение върху бюджета Предложението няма отражение върху бюджета на ЕС. 5. Допълнителна информация Предложеният акт засяга въпрос, свързан с ЕИП, и поради това действието му следва да обхване и Европейското икономическо пространство. |

2010/0168 (NLE)

Предложение за РЕШЕНИЕ НА СЪВЕТА

за задължителното прилагане на Правило № 100 на Икономическата комисия за Европа на Организацията на обединените нации по отношение на одобрението на моторните превозни средства във връзка с електробезопасността

(текст от значение за ЕИП)

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Решение 97/836/ЕО на Съвета от 27 ноември 1997 г. с оглед на присъединяването на Европейската общност към Споразумението на Икономическата комисия за Европа на Организацията на обединените нации за приемане на единни технически предписания за колесните превозни средства, оборудване и части, които могат да се монтират и/или да се използват на колесните превозни средства, и условията за взаимно признаване на одобренията, получени въз основа на тези предписания („Ревизирано споразумение от 1958 година“)[1],

като взе предвид Директива 2007/46/ЕО на Европейския парламент и на Съвета от 5 септември 2007 г. за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства (Рамкова директива)[2], и по-специално член 34, параграф 2 от нея,

като взе предвид Регламент (ЕО) № 661/2009 на Европейския парламент и на Съвета от 13 юли 2009 г. относно изискванията за одобрение на типа по отношение на общата безопасност на моторните превозни средства, техните ремаркета и системи, компоненти и отделни технически възли, предназначени за тях[3], и по-специално член 5, параграф 2, буква м) от него,

като взе предвид предложението на Европейската комисия[4],

като взе предвид становището на Европейския парламент[5],

като има предвид, че:

1. Превозните средства, задвижвани с електрическо силово предаване (хибридните електрически превозни средства и изцяло електрическите превозни средства) показват значителен потенциал за намаляване на емисиите от превозните средства и поради това са считани за добър вариант по пътя към устойчивата мобилност.

2. Електрическото силово предаване работи с високи напрежения. За да се гарантира високо ниво на обществена безопасност, е необходимо да се установят изискванията за одобрението на типа по отношение на безопасността на електрическото силово предаване на превозните средства.

3. Със стандартизираните изисквания на Правило № 100 на Икономическата комисия за Европа на Организацията на обединените нации (наричана по-нататък „ИКЕ на ООН“) относно одобрението на превозните средства във връзка със специалните изисквания за електрическото силово предаване се цели както премахване на техническите бариери пред търговията с моторни превозни средства между договарящите страни по споразумението от 1958 г., така и осигуряване на високо ниво на безопасност.

4. С Решение 97/836/ЕО на Съвета ЕС се присъедини към Правило № 100 на ИКЕ на ООН.

5. В Директива 2007/46/ЕО е предвидена възможността за задължително прилагане на правилата на ИКЕ на ООН за целта на ЕО одобрение на типа на превозните средства.

6. Съгласно Регламент (ЕО) № 661/2009 производителите гарантират, че превозните средства, системите, компонентите и отделните технически възли отговарят на изискванията във връзка с електробезопасността. Одобрението на типа в съответствие с релевантните правила на ИКЕ на ООН, които са станали задължителни, се счита за ЕО одобрение на типа съгласно посочения регламент и мерките за прилагането му.

7. Правило № 100 на ИКЕ на ООН трябва да бъде включено в системата за одобрението на моторните превозни средства и по този начин да се добави към действащото законодателство на ЕС.

ПРИЕ НАСТОЯЩОТО РЕШЕНИЕ:

Член 1

8. Правило № 100 на Икономическата комисия за Европа на Организацията на обединените нации, серия от изменения 01, се прилага задължително за ЕО одобрение на типа на превозното средство като цяло съгласно членове 6 и 9 от Директива 2007/46/ЕО и за ЕО одобрение на типа на превозно средство по отношение на електробезопасността от 1 януари 2013 г.

9. Правило № 100 на Икономическата комисия за Европа на Организацията на обединените нации, серия от изменения 01, се прилага задължително за целите на регистрацията, продажбата и пускането в действие на новите превозни средства от 1 януари 2014 г.

10. Без да се засягат разпоредбите на параграф 1, Правило № 100 на Икономическата комисия за Европа на Организацията на обединените нации, серия от изменения 00, се прилага задължително за ЕО одобрение на типа на превозното средство като цяло съгласно членове 6 и 9 от Директива 2007/46/ЕО и за ЕО одобрение на типа на превозно средство по отношение на електробезопасността от 1 януари 2011 г.

11. Правило № 100 на Икономическата комисия за Европа на Организацията на обединените нации, серия от изменения 00, се прилага задължително за целите на регистрацията, продажбата и пускането в действие на новите превозни средства от 1 януари 2012 г.

Член 2

Настоящото решение влиза в сила в деня след публикуването му в Официален вестник на Европейския съюз .

Член 3

Адресати на настоящото решение са държавите-членки.

Съставено в Брюксел на [...] година.

За Съвета

Председател

[1] ОВ L 346, 17.12.1997 г., стр. 78.

[2] ОВ L 263, 9.10.2007 г., стр. 1.

[3] OВ L 200, 31.7.2009 г., стр. 1.

[4] ОВ C , г., стр. .

[5] ОВ C , г., стр. .